Ɛho hia sɛ onipa biara hwehwɛ apɔmuden akyi kwan wɔ n’asetena mu, ɛfiri sɛ wowɔ nkwa a wowɔ ade. Asɛmmisa no ne sɛ, ɛdeɛn koraa ne apɔmuden, na kwan bɛn na obi bɛtumi afa so de abɔ n’apɔmuden ho ban? Megye di sɛ wopɛ sɛ wohunu.
Yɛka sɛ obi wɔ apɔmuden a na ɛkyerɛ sɛ saa nipa no wɔ tebea bi mu a yɛhunu no sɛ ne nipadua no si pi si ta wɔ adwene mu, honhom mu ne asetena mu, na ɛnyɛ sɛ yɛnhunu yadeɛ biara wɔ nipadua no mu nko.
Ɛnam sɛ apɔmuden ho hia ma ankorɛankorɛ ne ɔmanmu biara nti, woba yɛn man Ghana mu a, apɔmuden adwumayɛkuo afa ato wɔn ho so sɛ wɔbɛbɔ mmɔden biara sɛ ɔmamfoɔ bɛnya apɔmuden a ɛdi mu. Ɛno nti wɔn asɛm titire a wɔgyina so yɛ adwuma ne sɛ, “W’apɔmuden ho hia yɛn.” So, ɔmanmu no apɔmuden adwumayɛkuo wɔ nnyinasoɔ pa sei fa ne man ho a, sɛn na wosi dwene fa w’ankasa w’apɔmuden ho?
Adɛn nti koraa na ɛsɛ sɛ woma w’apɔmuden ho hia wo?
1. Adeɛ a ɛhia baako pa ara nti a ɛsɛ sɛ ɛma onipa biara ani kɔ n’apɔmuden ho ne sɛ, nyarewa nwiee sa wɔ yɛn asase yi so. Adeɛ rekye resa nyinaa no na yareɛ foforɔ reyi ne ho adi, na saa nyarewa ahodoɔ yi nyinaa bɛyɛ haw ma nipa a wɔnyɛ anidahɔ wɔ wɔn nipadua so hwɛ. Ne saa nti wompɛ sɛ yadeɛ bɛgye w’anigyeɛ afiri wo nsɛm a, ma w’apɔmuden ho nhia wo.
2. Bio, yɛwɔ nnamfoɔ, abusua ne adɔfoɔ. Obi anhwɛ ne nipadua so yie na yadeɛ ba mu a, saa nipa yi bɛyɛ adesoa wɔ ne nnamfonom, n’abusua ne n’adɔfoɔ so, na ɛmma wɔnnya kwan nkɔ wɔn nnwuma ahodoɔ so ɛnam hwɛ a ɛtwa sɛ wɔtena wɔn nkyɛn hwɛ wɔn nti.
3. Ɛgye berɛ, ɛsiane sɛ wosɛe wo berɛ nyinaa wɔ ayarehwɛ ho. Ne saa nti sɛ obi apɔmuden ho ka a, ne berɛ nyinaa kɔ atwee. Saa berɛ a ɛsɛe kwa yi nka nipa no nko ara, mmom n’abusua ne n’adɔfoɔ nso. Nti sɛ wopɛ sɛ wohwɛ wo berɛ so yie a, hwɛ w’apɔmuden nso yie.
4. Ɛsɛe sika. Yɛtaa ka asɛm bi sɛ mmerɛ yɛ sika, ɛno nti mmerɛ dodoɔ a wonyɛ adwuma biara na wode wo mmerɛ nyinaa rehwɛ wo ho yadeɛ no, na sika a anka wobɛnya wɔ adwuma mu no nyinaa abɔ wo no no. Awerɛhosɛm ne sɛ, nipa pii taa nam nnurotɔ so sɛe sika pii wɔ wɔn yadeɛ mu. Wei ma wɔtumi hwere wɔn agyapadeɛ nyinaa.
5. Owuo tetare nhaban so, ne saa nti yɛ a obi anyɛ ahwɛyie wɔ n’apɔmuden so no nam so ma ɔtumi hwere ne nkwa wɔ berɛ a ɛnsɛ sɛ anka ɛba no saa. Nnipa bebree na kɔ kommyɛ mu ɛnam yadeɛ a ɛteetee wɔn nti, ɛno nti metu wo fo sɛ, ma w’apɔmuden ho nhia wo.
Nneɛma bɛn na ɛda adi ma yɛhunu sɛ obi apɔmuden ho hia no?
1. Saa nipa no pɛ apɔmuden ho nimdeɛ akyiri kwan. Ɛnnɛ yi, yɛwɔ akwan bebree a yɛbɛtumi afa so anya apɔmuden ho nimdeɛ. Saa akwan yi bi ne radio so, tv so, abɛɛfo ntentan so, ne soohyia miidia so.
2. Saa nipa no bɔ mmɔden sɛ ne nsa bɛka apɔmuden krataa a ɛma kwan ma wɔhwɛ no yadeɛ kwa a ɔntua sika anaa sika kɛseɛ biara no bi ansa na mpo yadeɛ bi abɛbɔ no.
3. Nipa no ani ku biribiara a ɔredi anaasɛ ɔrenom ho. Ɔbɔ mmɔden sɛ aduane anaasɛ anonneɛ biara a ɛkɔ nipadua no mu no yɛ deɛ ɛrekɔma nipadua no ahoɔden, na ɛnyɛ deɛ ɛde yadeɛ bɛba mu.
4. Ɔtaa tenetene n’apɔm.
5. Ɔhyɛ ne ho so wɔ nneɛma bebree mu. Ɛne sɛ, ɔhyɛ ne ho so wɔ nneyɛeɛ ahodoɔ a ɛde ne nipadua bɛkɔ asiane mu anaa yadeɛ mu no ho. Sɛ ebia, ɔmma kwan mma nneɛma nhyɛ ne so bebree, ɔnnom tawa, nsaden ne deɛ ɛkeka ho.
6. Ɔtwe ne ho firi nna mu nkitahodie basabasa ho. Sɛ ebia, ɔhwɛ ne ho yie sɛ ɔne mmaa ahodoɔ nnya nna mu nhyiamu. Ɔtena ɔbaa koro ho.
Ɛwom, obi nhyɛ da ntwɛn sɛ yadeɛ bi bɛba ne so, anaasɛ ɔnyɛ obiara pɛ me sɛ ɔbɛkɔ mmerɛyɛ mu. Mmom mpɛn pii no yadeɛ ba yɛn so wɔ berɛ a anka yɛbɛtumi asi deɛ ɛde baeɛ no ano kwan. Ne nyinaa gyina deɛ yɛde yɛ yɛn ho ne deɛ yɛde kɔ yɛn mu so. Ma w’apɔmuden nyɛ wo adehia kɛse ɛfiri sɛ, w’apɔmuden ne w’agyapadeɛ.
